Document ID: 32010R0037

KOMISIJAS REGULA (ES) Nr. 37/2010
(2009. gada 22. decembris)
par farmakoloģiski aktīvajām vielām un to klasifikāciju pēc to atlieku maksimāli pieļaujamā satura
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos un atceļ Padomes Regulu (EEK) Nr. 2377/90, un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 27. panta 1. punktu,
tā kā:
(1)
Lai aizsargātu sabiedrības veselību, Padomes 1990. gada 26. jūnija Regulā (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (2), četros pielikumos klasificēja farmakoloģiski aktīvās vielas, pamatojoties uz šo vielu drošuma zinātnisko novērtējumu. I pielikumā iekļāva vielas, kurām bija noteikts atlieku maksimāli pieļaujamais saturs, II pielikumā iekļāva vielas, uz kurām neattiecas prasības par atlieku maksimāli pieļaujamo saturu, III pielikumā norādīja vielas ar noteiktu pagaidu maksimāli pieļaujamo atlieku saturu un IV pielikumā iekļāva vielas, kurām nevarēja noteikt atlieku maksimāli pieļaujamo saturu, jo šo vielu atliekas jebkurā daudzumā ir bīstamas cilvēka veselībai.
(2)
Vienkāršošanas labad šīs farmakoloģiski aktīvās vielas un to klasifikācija pēc to atlieku maksimāli pieļaujamā satura ir jāiekļauj Komisijas regulā. Tā kā šī klasifikācija atbilst Regulā (EK) Nr. 470/2009 paredzētajai klasifikācijai, tā jāņem vērā saistībā ar iespēju produktīvajiem dzīvniekiem lietot minētās farmakoloģiski aktīvās vielas.
(3)
Esošā informācija par Regulas (EEK) Nr. 2377/90 pielikumos iekļauto farmakoloģiski aktīvo vielu terapeitisko klasifikāciju jānorāda slejā par vielu terapeitisko klasifikāciju.
(4)
Lietošanas vienkāršības labad visas farmakoloģiski aktīvās vielas pielikumā jānorāda alfabētiskā secībā. Skaidrības labad jāizveido divas atsevišķas tabulas: viena ar atļautajām vielām, kas uzskaitītas Regulas (EEK) Nr. 2377/90 I, II un III pielikumā, un otra ar aizliegtajām vielām, kas uzskaitītas minētās regulas IV pielikumā.
(5)
Pagaidu maksimāli pieļaujamais atlieku saturs farmakoloģiski aktīvajām vielām, kas ir noteikts Regulas (EEK) Nr. 2377/90 III pielikumā un kura piemērošanas termiņš ir beidzies, nav jāiekļauj šajā regulā.
(6)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā ir iekļautas farmakoloģiski aktīvās vielas un to klasifikācija pēc to atlieku maksimāli pieļaujamā satura.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 22. decembrī

Labels: 0
3
17